B. Osobitná časť

K § 1 a prílohe
Na základe splnomocňovacieho ustanovenia § 68 ods. 4 zákona č. 440/2015 Z. z. o športe a o zmene a doplnení niektorých zákonov (ďalej len "zákon") sa upravuje metodika zisťovania hodnôt, a parametrov, ktorými sú dosiahnutý športový úspech v kategórii dospelých (ÚD), dosiahnutý športový úspech v kategórii mládeže (ÚM) pričom metodika pre dospelých uplatňuje aj na mládež (ÚM), viď vzorec č. 15, s odchýlkami uvedenými v prílohe č. 3 k zákonu (t.j. vypočíta sa pre dve najvyššie vekové kategórie, z ktorých sa potom zohľadňuje tá, ktorá je pre národný športový zväz priaznivejšia).

Výpočet dosiahnutého športového úspechu vo vzťahu k individuálnym športom a kolektívnym športom sa upravuje nie na úrovni celého športu, ale až na úrovni jednotlivých športových odvetví, vzhľadom na to, že rôzne uznané športy majú nerovnaký počet športových odvetví s rôznou dôležitosťou (prestížou).

V prípade postavenia Slovenskej republiky v rebríčkoch sa neupravuje nariadením vlády rozhodujúci dátum, nakoľko tento je už ustanovený v prílohe č. 3 k zákonu, a to na 30. septembra „roka, v ktorom sa robí výpočet“. Rovnako sa nariadením vlády neupravuje ani koeficient medziročného útlmu, nakoľko jeho hodnoty sú ustanovené v tabuľke č. 2 prílohy č. 3 k zákonu.

Vo vzťahu k maximálnemu percentuálnemu podielu príspevku a maximálnemu možnému medziročnému poklesu príspevku na výpočet na kalendárny rok 2017 je potrebné vychádzať z doterajšej právnej úpravy, ktorá “príspevok uznanému športu” neupravovala, východzími pre rok 2017 budú preto schválené dotácie na základe “Výzvy na predkladanie žiadostí o poskytnutie dotácie v oblasti športu v roku 2016”, ktorá bola otvorená do 20. 11. 2015 (viď http://www.minedu.sk/uzatvorene-vyzvy/) a v rámci nej konkrétne o finančné prostriedky schválené na účel “Zabezpečenie športovej reprezentácie, výber a príprava športových talentov, rozvoj športových odvetví”.
 
K § 2
Ustanovuje sa účinnosť nariadenia vlády na základe skutočnosti, že pre podávanie žiadostí o poskytnutie príspevku uznanému športu podľa § 69 ods. 1 zákona je rozhodujúci 30. september.